Source: http://www.romaniansoccer.ro/stiri/64925/liga-1--etapa-14--play-out-asa-targu-mures--csm-politehnica-iasi-1-1.htm
Timestamp: 2018-07-16 18:14:28+00:00

Document:
Echipa CSM Politehnica Iaşi a terminat la egalitate, luni, în deplasare, scor 1-1 (1-0), cu formaţia ASA Târgu-Mureş, în ultimul meci al play-out-ului Ligii 1. Oaspeţii au deschis scorul prin Sabin Moldovan, în minutul 14, gazdele reuşind egalarea prin Bănel Nicoliţă, în minutul 82.
Fără absolut nicio miză, duelul dintre ultima şi prima echipă din play-out a fost privit ca un supliciu de către mulţi. Din fericire, nu şi de majoritatea jucătorilor care au evoluat ieri la Târgu-Mureş, aceştia dând aproape tot ce a fost mai bun din ei în ciuda căldurii ridicate ori a faptului că oboseala sezonului s-a simţit din plin. A rezultat un meci cu destule faze de poartă, ţinând cont de context. Tonul l-a dat Iaşul, Sabin Moldovan punctând pentru prima dată în Liga 1 în minutul 14 după o fază creată de Mihalache şi finisată de Ştefănescu. Junii mureşeni au resimţit şocul şi s-au trezit abia pe finalul primului act, când Caparco a avut două intervenţii bune, la şuturile lui Stoica şi, apoi, Sin (min. 42). CSM a replicat, Moldovan întinzându-l serios pe Moga în prelungirile primei reprize. ASA a intrat ceva mai decisă în actul secund, Sin pierzându-se cu firea în faţa lui Ciucă (min. 52). Moldovenii au echilibrat disputa după ce mânjii Danale şi Asăvoaei au avut nevoie de ceva timp pentru a intra în ritm, însă Ţigănaşu (72 din careu) şi Moldovan (79 de la 18 metri) au trimis peste poartă, deşi s-au aflat în poziţii ideale, doar cu portarul în faţă. Neomorând meciul, ieşenii s-au trezit egalaţi în minutul 82, după un gol ciudat, Moga salvând apoi remiza în ultimul minut, când l-a blocat pe Asăvoaei. Remiza de la Târgu-Mureş a desăvârşit astăzi un play-out de poveste pentru CSM Politehnica, echipă care a obţinut 7 victorii şi 7 remize şi care a încheiat sezonul cu o serie de 15 meciuri fără înfrângere!
0-1: Ştefănescu a preluat un balon în careul advers, a centrat în faţa porţii şi Moldovan a înscris cu o lovitură de cap din 3 metri.
1-1: Ferfelea a aruncat un balon în spatele defensivei adverse, Nicoliţă a trecut de portarul Caparco din preluare şi a înscris în poarta goală.
ASA Târgu-Mureş - CSM Politehnica Iaşi 1-1
Au marcat: 0-1 Sabin Moldovan (14), 1-1 Bănel Nicoliţă (82)
ASA: Moga - Dulap, Tudose, M. Constantin, G. Mendy - Candrea (46 Ferfelea), Petra (70 Iliescu) - Nicoliţă, Petriş, Sin - Schieb (27 R. Stoica). Antrenor: Ionel Ganea.
Iaşi: Caparco - Bosoi, Ciucă, Mihălache, Ţigănaşu - V. Gheorghe, Sténio Santos - Ciucur (67 Bădic), Ştefănescu (58 Danale), Panţâru (55 Asăvoaei) - S. Moldovan. Antrenor: Eugen Neagoe.
Cartonaşe galbene: M. Constantin (36) - Asăvoaei (75)
Arbitri: Horia Mladinovici (central) - Bogdan Gheorghe, Miclos Nagy (asistenţi) - Lucian Rusandu (rezervă). Observatori: Aron Huzu, Cristian Vasc.
► Partida de la Târgu-Mureş a fost abordată de oaspeţi fără nouă jucători importanţi. Grahovac, Mitić, Golubović, Bőle, Sato, A. Cristea şi Frăsinescu au primit vacanţă imediat după meciul cu FC Voluntari, de miercurea trecută, iar Voicu şi Răuţă au fost accidentaţi. Iaşul a plecat spre Târgu-Mureş cu doar 16 jucători, din delegaţie făcând parte şi juniorii Axinte (portar), Moldovan, Danale şi Asăvoaei (care a debutat în Liga 1) precum şi Târşa, care s-a accidentat grav în sezonul de toamnă şi abia a terminat programul de recuperare.
► Pentru antrenorul Eugen Neagoe, partida de la Târgu-Mureş a fost, foarte probabil, ultima pe banca Iaşului. Încă dinainte de plecarea spre Târgu-Mureş, tehnicianul s-a arătat extrem de dezamăgit de modul în care a fost tratat: "E o ruşine ce s-a întâmplat în ultimele zile la echipă! Cred că meritam măcar un telefon la despărţire, dacă nu o strângere de mână! L-am sunat eu de două ori pe domnul primar şi nu mi-a răspuns... Eu sunt mulţumit de cum mi-am făcut treaba la Iaşi, de rezultatele obţinute, mai ales dacă ţinem cont de condiţii. În plus, am pus şi mult suflet... Sincer, nu mă aşteptam ca lumea să se poarte de o asemenea manieră. Iar dacă nu le-a păsat de mine sau de preşedintele Prunea, măcar de jucători ar fi trebuit să le pese celor care au clubul în grijă. Aceşti jucători au adus în sezonul trecut 2 milioane de euro în Iaşi, mai aduc în vară încă un milion de euro".
⚽️ Ionel Ganea: "Sunt bucuros că am înscris, am obţinut un punct cu echipa de pe primul loc. Felicit băieţii pentru atitudine. E păcat că nu am putut ajuta mai mult echipa. Am venit foarte târziu şi nu am reuşit să aduc unu-doi jucători. Poate alta era soarta în alte condiţii. Trebuie să plecăm de la zero în sezonul viitor, vom vedea ce se va întâmpla după apropbarea planului de reorganizare al clubului".
⚽️ Cristian Cherteș: "Păcat că s-a terminat așa. Vom pleca la un nou drum și sperăm să revenim cât mai repede în Liga 1. Ne bucurăm, totuși, că am reușit să ducem acest sezon până la capăt. Am discutat cu domnul Ganea și ne-am înțeles să continuăm și în sezonul următor. Urmează să semnăm un nou contract. În continuare avem un blocaj financiar și ne judecăm. Este vorba despre 70 de miliarde de lei vechi, aceștia fiind banii noștri din drepturile TV și din anumite transferuri, dar sunt blocați în conturi de ANAF. Din cauza acestei probleme financiare s-a ajuns aici, pentru că dacă nu ai bani nu poți să faci o echipă care să se mențină măcar în prima ligă. Marți se judecă cererea noastră pentru planul de reorganizare. Sperăm să primim o veste bună, ca să putem să luptăm imediat pentru revenirea în Liga 1. Ori primim acceptul, ori intrăm în faliment, altă veste nu vom primi. Din informațiile noastre, șansele de intrare în faliment sunt aproape inexistente".
⚽️ Bănel Nicoliță: "Suntem dezamăgiți că mergem în liga a 2-a. Am dat tot ce am fost mai bun. Am venit în iarnă aici cu gândul de a rămâne în prima ligă. Nu știu ce s-a întâmplat. Sunt profesionist, mi-am făcut treaba până la capăt. Au fost multe probleme financiare și tot ce s-a întâmplat în jurul echipei. Nu e ușor să schimbi antrenorii o dată pe săptămână. Am oferte din prima ligă, dar nimic concret. Îmi doresc să mai joc, încă mai pot. Nu mă gândesc la antrenorat, sunt un om foarte blând, n-aș putea face munca asta".
⚽️ Eugen Neagoe: "Să le fie ruşine celor care răspund de echipă! Poli este a comunităţii, nu a lui Prunea ori Neagoe. E lipsă de omenie să nu răspunzi la un telefon. Oamenii sunt laşi, au început să fugă! Aceşti băieţi minunaţi, care s-au dăruit şi astăzi, nu au fost deloc băgaţi în seamă în ultima perioadă şi vor pleca în vacanţe fără niciun ban. Dacă mai există o minimă onoare, măcar datoriile trebuie plătite".
1 CSM Politehnica Iași 14 7 7 0 16-5 11 43
2 Gaz Metan Mediaș 14 4 7 3 17-11 6 39
3 FC Voluntari 14 6 4 4 17-16 1 37
4 FC Botoșani 14 4 5 5 15-12 3 33
5 Concordia Chiajna 14 4 4 6 14-18 -4 29
6 ACS Poli Timișoara 14 5 5 4 16-14 2 27
7 Pandurii Târgu-Jiu 14 4 5 5 12-18 -6 27
8 ASA Târgu-Mureș 14 1 5 8 5-18 -13 14
Taguri: Liga 1 Etapa 14 play-out ASA Târgu-Mureş CSM Politehnica Iaşi Bănel Nicoliţă Sabin Moldovan

References: CSM 
 CSM 
 CSM 
 CSM 
 CSM 
 CSM